
Πρόταση της Αγωνιστικής Συσπείρωσης Εκπαιδευτικών μπροστά στις Γενικές Συνελεύσεις των ΕΛΜΕ
Λεφτά για μισθούς, παιδεία, υγεία και όχι για τα κέρδη και τους πολέμους των λίγων!
Αγώνας για σχολείο που θα μορφώνει και δε θα εξοντώνει!
Συναδέλφισσες, συνάδελφοι

Για μια ακόμη χρονιά, μπαίνουμε, με αποφασιστικότητα, μπροστά στη μεγάλη προσπάθεια, να στηρίξουμε τα μορφωτικά δικαιώματα των παιδιών, να υπερασπιστούμε τον παιδαγωγικό μας ρόλο. Θα συμβάλλουμε με όλες μας τις δυνάμεις ώστε να δυναμώσει η πεποίθηση πως μπορούμε και μας αξίζει να ζήσουμε καλύτερα. Τώρα που τα σύννεφα του πολέμου πυκνώνουν, τα δύο πολεμικά μέτωπα σε Ουκρανία και Μέση Ανατολή ενοποιούνται, οι οικονομίες των κρατών μελών της Ε.Ε. μετατρέπονται σε πολεμικές και η Ελλάδα, με ευθύνη της κυβέρνησης της Ν.Δ. αλλά και των υπόλοιπων κομμάτων που στηρίζουν την ίδια στρατηγική, τα σχέδια ΗΠΑ – ΝΑΤΟ – ΕΕ, εμπλέκεται άμεσα και ενεργά στο μακελειό με τρομακτικές συνέπειες για το λαό και τη νεολαία, είναι ώρα αγώνα και δράσης. Δε θα μείνουμε παθητικά να βλέπουμε το κόστος της ενέργειας να εκτοξεύεται, τις δαπάνες για την παιδεία να μπαίνουν στην πρέσα, το κράτος να θωρακίζεται για αντιμετωπίσει τον εχθρό λαό. Βάζουμε μπροστά τις δικές μας ανάγκες, οργανώνουμε τον αγώνα για όλα τα ζητήματα. Δεν έχουμε καμία εμπιστοσύνη στην κυβέρνηση και σε όσους μας μάτωσαν τα προηγούμενα χρόνια.

Ήδη τα πρώτα βήματα που γίνονται αυτές τις μέρες είναι θετικά, μας γεμίζουν αισιοδοξία πως μπορεί να δυναμώσει ο αγώνας μας ώστε να μπουν οι ανάγκες μας στο προσκήνιο με τους εργαζόμενους πρωταγωνιστές. 
Το μεγάλο πανεργατικό – παλλαϊκό συλλαλητήριο στις 5/9 στη Δ.Ε.Θ., όπου δεκάδες χιλιάδες εργαζόμενοι διακήρυξαν τις δικές τους εξαγγελίες, έδωσε σε όλους-ες ανάσα ελπίδας και προοπτικής. Οι εργαζόμενοι από όλη τη χώρα δηλώσαμε καθαρά πως δε στριμώχνουμε τις ανάγκες μας για τα κέρδη των λίγων, για τους πολέμους. Η τεράστια διαδήλωση είναι παρακαταθήκη για το μέλλον, για τους επόμενους μεγάλους αγώνες. Στους χώρους δουλειάς για μισθούς ώστε να ζούμε με αξιοπρέπεια, για ουσιαστικά μέτρα στήριξης για την Παιδεία, την Υγεία, για την υπογραφή Συλλογικών Συμβάσεων Εργασίας ώστε να έχουμε δουλειά με δικαιώματα, για μέτρα υγείας και ασφάλειας. Για την κλιμάκωση των αγώνων, για τη συγκρότηση ενός μεγάλου εργατικού - λαϊκού κινήματος με κοινούς στόχους πάλης, για την ανατροπή της πολιτικής των κερδών και του πολέμου. Εκεί βρίσκεται η πραγματική ελπίδα, στη δύναμη του οργανωμένου κινήματος που δεν θα αφήνει την κυβέρνηση, τη «συμπολιτευόμενη» αντιπολίτευση, παλιούς ή νέους «σωτήρες» και το μεγάλο κεφάλαιο σε «χλωρό κλαρί»! 

Δίπλα στο μεγάλο συλλαλητήριο της Δ.Ε.Θ. αναπτύσσονται καθημερινά αγώνες και στον κλάδο μας που βάζουν στο επίκεντρο τη μόρφωση των μαθητών μας και την υπεράσπιση της δουλειάς μας για κάθε μικρό ή μεγάλο πρόβλημα. Οι μαζικές και δυναμικές κινητοποιήσεις που αναπτύσσονται αυτές τις μέρες στη Νότια Αθήνα, στον Πειραιά, στη Θεσσαλονίκη και σε ολόκληρη τη χώρα, δείχνουν τη δύναμη που έχει ο οργανωμένος αγώνας. Ιδιαίτερα στη Νότια Αθήνα, οι κινητοποιήσεις εκατοντάδων συναδέλφων, γονιών και μαθητών ενάντια στις συγχωνεύσεις και τις καταργήσεις τμημάτων, αλλά και οι νίκες που πετυχαίνουμε μαζί με τους γονείς ώστε να μη κλείσουν τμήματα και να μη στοιβάζονται οι μαθητές σε πολυπληθή τμήματα, αποδεικνύουν ότι όταν οι εργαζόμενοι, οι γονείς και οι μαθητές βγαίνουν αποφασιστικά στο προσκήνιο μπορούν να βάζουν εμπόδια και να ακυρώνουν αντιλαϊκές και αντιπαιδαγωγικές αποφάσεις.

Χαιρετίζουμε αυτούς τους αγώνες που διεκδικούν μορφωτικά δικαιώματα των μαθητών μας, αξιοπρεπείς συνθήκες δουλειάς για τους εκπαιδευτικούς και υπερασπιζόμενοι κάθε συνάδελφο απέναντι στις διώξεις, την αυθαιρεσία και τον αυταρχισμό.
Αφού χιλιάδες εκπαιδευτικοί έμειναν εκτός διορισμών και πρώτης φάσης προσλήψεων αναπληρωτών, οι κινητοποιήσεις που έγιναν και που ακολουθούν δείχνουν πως οι εκπαιδευτικοί είναι αποφασισμένοι να υπερασπιστούν τόσο το δικαίωμά τους στη δουλειά όσο και τα μορφωτικά δικαιώματα των παιδιών μας. Συλλογικά και οργανώμενα μπορούμε να κερδίσουμε το δίκαιο μας να μην επιτρέπουμε στο κράτος να μας συμπεριφέρεται σαν εργαζόμενους κλωτσοσκούφια χωρίς διακιώματα.

Συναδέλφισσες, συνάδελφοι 

Για μια ακόμη φορά, το ΥΠΑΙΘΑ και η κυβέρνηση επιδιώκουν με φιέστες και επικοινωνιακά τρικ να κρύψουν ένα νέο, χειρότερο ξεκίνημα της σχολικής χρονιάς από πέρσι. Παρά τις διαβεβαιώσεις και τις δηλώσεις ικανοποίησης ότι η σχολική χρονιά ξεκινάει ομαλά η πραγματικότητα διαψεύδει οικτρά σε όλα τα επίπεδα:

· Μόνο στην δευτεροβάθμια αυτή τη στιγμή υπολογίζονται τουλαχιστον 6 με 7 χιλιάδες κενά και αυτά σύμφωνα με τους υπολογισμούς της Διοίκησης, δηλαδή υπολογίζοντας υποχρεωτικές αναθέσεις, υπερωρίες, μετακινήσεις μαθητών για να μη διχοτομούνται τμήματα, κλπ. Αν μιλήσουμε δηλαδή για τα ΠΡΑΓΜΑΤΙΚΑ κενά, με παιδαγωγικούς όρους, είναι… πολλαπλάσια! Αυτό το γνωρίζουν πολύ καλά στην κυβέρνηση για αυτό και επιστρατεύουν χυδαία επιχειρήματα τύπου «Βούλτεψη» ότι για τα κενά φταίνε οι γυναίκες εκπαιδευτικοί που στην αρχή της χρονιάς οι μισές «εμφανίζονται»(!!) εγκυμονούσες.

· Ακόμα μια χρονιά χιλιάδες αναπληρωτές και νεοδιόριστοι ζουν τον εφιάλτη της εύρεσης στέγης, της μετακίνησης και της διαβίωσης. Με μισθούς που συνεχώς μειώνεται η αγοραστική τους δύναμη (820€ ο εισαγωγικός του νεοδιόριστου και περίπου 1000€ του αναπληρωτή), ξαναζούμε τις εικόνες συναδέλφων να κοιμούνται σε κάμπινγκ, παραλίες, ακόμα και σε αμάξια. Η είδηση της συναδέλφου στα Χανιά να κοιμάται με το 4χρονο κοριτσάκι της σε σκηνή είναι γροθιά στο στομάχι. Στη χώρα του λεγόμενου «τουριστικού θαύματος», που κυβέρνηση και διάφοροι δημοσιολόγοι καυχιούνται για τα δις εσόδων, δεν είναι προτεραιότητα να υπάρχει στέγη για μερικές χιλιάδες εκπαιδευτικούς που μορφώνουν τα παιδιά! Αυτή είναι η, κατά το ΣτΕ, «αξιοπρεπής» διαβίωση των Δημοσίων Υπαλλήλων σύμφωνα με το οποίο αρνείται την επιστροφή του 13ου και 14ου μισθού στους Δημόσιους Υπαλλήλους. 

· Ακόμα μια χρονιά οι δαπάνες για τη σχολική στέγη περιορίζονται στο πρόγραμμα «Μαριέττα Γιαννάκου» ή σε διάφορες… «φιλανθρωπίες» που αφορούν ούτε 5% των σχολικών κτηρίων! Και αυτές οι δαπάνες προβλέπονται μόνο για τον καλλωπισμό ή τους αύλειους χώρους. Μπαλώματα δηλαδή τη στιγμή που εκατοντάδες σχολεία λειτουργούν με κοντενινερ χωρίς εργαστήρια, βιβλιοθήκες, γυμναστήρια και όλους τους απαραίτητους χώρους. Η κατάργηση των σχολικών επιτροπών, πλέον και στους μεγάλους δήμους, έχει ήδη αρχίσει να δημιουργεί τεράστια προβλήματα ακόμα και στις στοιχειώδεις λειτουργικές ανάγκες.

· Την ίδια στιγμή η κυβέρνηση επιχειρεί μέσω της προσπάθειας της Συνταγματικής Αναθεώρησης, να δημιουργήσει, εν μέσω πολεμικής προετοιμασίας, ένα κράτος εχθρικό προς το λαό και τους Δημόσιους Υπαλλήλους, να δώσει συνταγματικό χαρακτήρα σε μια σειρά αντιδραστικά και αντιλαϊκά νομοθετήματα όπως η άρση της μονιμότητας στο δημόσιο, οι «δημοσιονομικοί κόφτες» σε μισθούς και συντάξεις, τα ιδιωτικά Πανεπιστήμια, κλπ. Μια μονιμότητα που ήδη έχει καταργηθεί με 53.000 αναπληρωτές με τραγικές συνέπειες και για την ποιότητα της διδασκαλίας. 
«Φταίει το κακό το ριζικό μας; Φταίει ο Θεός που μας μισεί;»
Συναδέλφισσες, συνάδελφοι 

Κανένα από τα παραπάνω δεν είναι φυσικό φαινόμενο, κανένα από τα παραπάνω δεν είναι κανονικότητα, κανένα από τα παραπάνω δεν είναι αναγκαίο να συμβαίνει. Η προσπάθεια της κυβέρνησης να υποβαθμίσει ή ακόμα και να κουκουλώσει τα εκρηκτικά προβλήματα που υπάρχουν στο χώρο της εκπαίδευσης (και όχι μόνο) γίνεται ακριβώς γιατί σε αυτή την περίοδο που δυναμώνουν οι πολεμικές συγκρούσεις, αποτυπώνεται όλο και πιο καθαρά ο πραγματικός προσανατολισμός της κυβέρνησης και του μεγάλου κεφαλαίου. Μια ματιά μόνο σε νούμερα που ζαλίζουν είναι αποκαλυπτικά!
· 12,1 δισ. € καθαρά κέρδη για τις εισηγμένες στο Χρηματιστήριο επιχειρήσεις μέσα σε έναν χρόνο και 6,1 δισ. € μερίσματα για τους μετόχους τους.
· 5,5 δις τα κέρδη των τραπεζών για το 2025
· 7 δισ. € για ΝΑΤΟϊκές δαπάνες το 2026.
· 500.000 € τη μέρα (!!!) για την αποστολή ελληνικής φρεγάτας στην Ερυθρά Θάλασσα, 2.500 χλμ. μακριά από τα ελληνικά σύνορα, για να προστατεύει τα κέρδη των Ελλήνων εφοπλιστών.
· 45 εκατ. € τον χρόνο (225 εκατ. μέχρι σήμερα) για τους ελληνικούς Patriot στη Σαουδική Αραβία, για την προστασία των διυλιστηρίων της σαουδαραβικής ARAMCO.
· φοροαπαλλαγές, επιδοτήσεις και κάθε λογής προνόμια για τους εφοπλιστές, τους τραπεζίτες, τους βιομήχανους.

Για τους εργαζόμενους όμως οι ίδιες συνεχώς δικαιολογίες. «Κοστολογημένα προγράμματα», «δημοσιονομικοί περιορισμοί», «αντοχές της οικονομίας», ουσιαστικά, ευθύ κάλεσμα να μάθουμε να ζούμε με ολοένα και λιγότερα τη στιγμή που γύρω μας «χορεύουν» τα δις τα οποία μάλιστα βγαίνουν από τις τσέπες μας! 
Απευθύνουμε κάλεσμα σε κάθε συνάδελφο, κάθε συναδέλφισσα που θέλει να υπερασπιστεί την παιδαγωγική του/της υπόσταση, που καθημερινά αντιλαμβάνεται πως αυτή η ατέρμονη κατάσταση δεν τον/ την εκφράζει, που «χόρτασε» από δικαιολογίες με σκοπό να μάθει να ζει με λιγότερα, με φόβο και ανασφάλεια, να γίνει μέρος της μεγάλης προσπάθειας να βγει ο κλάδος, οι εργαζόμενοι, στο προσκήνιο προτάσσοντας τις πραγματικές μας ανάγκες στη μόρφωση, τη δουλειά, τη ζωή! Να συμμετάσχουμε στη ζωή των Σωματείων, της Ομοσπονδίας, στις Γενικές Συνελεύσεις και τη δράση, στις κινητοποιήσεις και στους αγώνες για όλα όσα έχουμε ανάγκη! 
Ο κλάδος μας έχει πλούσια πείρα, όσες στιγμές βγήκε στο προσκήνιο έγραψε λαμπρές σελίδες στην αναμέτρησή του με την κυβέρνηση, του ΥΠΑΙΘΑ, τους μηχανισμούς της διοίκησης. 

· Το μαρτυρούν δεκάδες νίκες στο μέτωπο των συγχωνεύσεων και στο άνοιγμα των ολιγομελών τμημάτων. 

· Οι κοινές μάχες με γονείς και μαθητές τα εμπόδια που βάλαμε στο κλείσιμο σχολείων και στις περικοπές των μεταφορών και στο κλείσιμο των σχολείων της γειτονίας για να γίνουν Ωνάσεια σχολεία. 

· Η κατάκτηση καθημερινών μέτρων ανακούφισης σε αναπληρωτές και νεοδιόριστους σε νησιωτικές περιοχές όπως μειωμένο ακτοπλοϊκό εισιτήριο, επίδομα στέγασης κλπ. 

· Οι νίκες μας σε άδικες αποφάσεις της διοίκησης όπως οι μονιμοποιήσεις νεοδιόριστων συναδέλφων μας χωρίς αξιολόγηση. 

· Οι αθωώσεις σε έωλα και αντιδραστικά πειθαρχικά που σκοπό είχαν να υποτάξουν τους εκπαιδευτικούς, να μην διεκδικούν, να μη μιλάνε στα παιδιά για την πραγματικότητα! 

· Οι αθωωτικές αποφάσεις των Πειθαρχικών Συμβουλίων μέσα στο καλοκαίρι δεκάδων συναδέλφων-ισσών που συμμετέχουν στην Απεργία – Αποχή από την ατομική αξιολόγηση, αναγνωρίζοντας το δικαίωμα στην απεργία! 

Όλα τα παραπάνω δείχνουν τη δύναμη που έχουμε οι εργαζόμενοι να στριμώχνουμε κυβέρνηση και διοίκηση κάθε φορά που αποφασίζουμε να δώσουμε μάχη με αποφασιστικότητα, περιεχόμενο, πρωτοβουλία στις μορφές και πάνα απ’ όλα με τον κλάδο στο προσκήνιο και όχι στη γωνία!
Διεκδικούμε:
· Αυξήσεις 20% στους μισθούς μας, επαναφορά του 13ου και 14ου μισθού, αφορολόγητο στα €12.000, απόδοση των μισθολογικών κλιμακίων ‘16-17, κατάργηση της εισφοράς αλληλεγγύης, υπογραφή Συλλογικής Σύμβασης Εργασίας.

· Υπογραφή 12μηνων συμβάσεων για τους συμβασιούχους εκπαιδευτικούς - εξίσωση των δικαιωμάτων με αυτά των μόνιμων-εδώ και τώρα θέσπιση της 9μηνης άδειας ανατροφής τέκνων, κανένας κόφτης στο επίδομα ανεργίας, επίδομα ενοικίου. Κατάργηση της προπληρωμένης κάρτας.

· Να καλυφθούν άμεσα με μόνιμες προσλήψεις όλα τα κενά σε γενικό – ειδικό εκπαιδευτικό και λοιπό προσωπικό (π.χ. καθαριότητα) στα σχολεία. Μονιμοποίηση των αναπληρωτών.

· Άμεση μονιμοποίηση όλων των νεοδιόριστων εκπαιδευτικών που έχει παρέλθει η διετία της δόκιμης περιόδου σύμφωνα και με τις αποφάσεις Διοικητικών Εφετείων.

· Κατάργηση όλων των αντιασφαλιστικών νόμων των κυβερνήσεων ΝΔ – ΠΑΣΟΚ – ΣΥΡΙΖΑ. Επαναφορά 13ης και 14ης σύνταξης. Όρια ηλικίας στα 60 για τους άνδρες, 55 για τις γυναίκες.

· 20 μαθητές ανά τμήμα – 15 στις Ομάδες Προσανατολισμού – 10  στα εργαστήρια. Να μην προχωρήσει καμία συγχώνευση τμημάτων και κλείσιμο σχολείων.

· Όχι στην αντιδραστική αξιολόγηση που οδηγεί σε κατηγοριοποίηση σχολείων. Κατάργηση των νόμων της αξιολόγησης 4692/2020 και 4823/2021.

· Να σταματήσουν όλες οι διώξεις απέναντι στους εκπαιδευτικούς που αγωνίζονται. Να ανακληθούν όλες οι έωλες, παράνομες και απεργοσπαστικές παραπομπές στα πειθαρχικά.

· Κατάργηση των Ωνάσειων Σχολείων, να μην εφαρμοστεί το ΙΒ, καμία επιχειρηματική δράση στα Σχολεία. Να καταργηθεί η ΕΒΕ και η Τράπεζα Θεμάτων, ούτε σκέψη για θεσμοθέτηση του «εθνικού απολυτηρίου».

· Ουσιαστική ενίσχυση με αποκλειστική κρατική χρηματοδότηση των σχολείων σε υποδομές και προσωπικό – ουσιαστική αντισεισμική θωράκιση των σχολικών κτιρίων – σύγχρονες συνθήκες υγιεινής και ασφάλειας σε αυτά.

· Κάλυψη της στέγασης των εκπαιδευτικών με ευθύνη του κράτους για όσους αναγκάζονται να νοικιάσουν εκτός μόνιμης κατοικίας, αξιοποίηση όλων των διαθέσιμων υποδομών για τη στέγαση. Γενναία κρατική χρηματοδότηση, ώστε οι δήμοι να μπορούν να υλοποιήσουν τη δυνατότητα παροχής δωρεάν σίτισης (π.χ. σε στρατιωτικές και φοιτητικές λέσχες) και στέγασης σε όλους τους εκπαιδευτικούς. 50% έκπτωση σε όλα τα ΜΜΜ. 300€ επίδομα στέγασης.

· Κατάργηση ΦΠΑ στην ενέργεια και τα είδη πλατιάς κατανάλωσης. Κατάργηση του ΦΠΑ σε όλα τα σχολικά είδη. Επιβολή πλαφόν στις τιμές.

· Να σταματήσει η συμμετοχή της χώρας με όπλα, στρατό και οικονομική ενίσχυση στους πολέμους, να κλείσουν οι βάσεις. Λεφτά για την Παιδεία και όχι για του ΝΑΤΟ τα σφαγεία. Καμία εμπλοκή της Ελλάδας στον πόλεμο.
Προτείνουμε ως άμεσο Πρόγραμμα Δράσης:
· Προχωράμε σε παραστάσεις διαμαρτυρίας και δυναμικές παρεμβάσεις στις Διευθύνσεις Εκπαίδευσης, μαζί με τους γονείς, για την άμεση κάλυψη κενών και τη διάσπαση των πολυπληθών τμημάτων. 
· Κλιμακώνουμε με κινητοποίηση στο ΥΠΑΙΘ και στις ΠΔΕ για την κάλυψη όλων των κενών με μόνιμες και σταθερές σχέσεις εργασίας, την χρηματοδότηση της εκπαίδευσης, την εξίσωση των εργασιακών δικαιωμάτων.
· Προχωράμε με 24ωρη κλαδική απεργία το πρώτο 15νθήμερο του Οκτώβρη μαζί με την ΔΟΕ με αιχμή μισθολογικά και εργασιακά αιτήματα κόντρα στη λογική «των κοστολογημένων προγραμμάτων και της πολεμικής οικονομίας». 

· Κλιμακώνουμε με πανδημοσιουπαλληλική, πανεργατική απεργία στις αρχές Νοέμβρη
· Συμμετέχουμε την 1η Οκτώβρη στην Πανελλαδική Ημέρα Δράσης μαζί με όλους τους εργαζόμενους στο Δημόσιο, με πολύμορφες κινητοποιήσεις, συγκεντρώσεις στους χώρους δουλειάς, παραστάσεις διαμαρτυρίας, καταλήψεις, συνεντεύξεις Τύπου και άλλες αγωνιστικές δράσεις, διεκδικώντας την ικανοποίηση όλων των οικονομικών και ασφαλιστικών μας αιτημάτων και άμεσα μέτρα ενάντια στην ακρίβεια.

· Στηρίζουμε τη δεύτερη Διεθνή Μέρα Δράσης των λιμενεργατών, σε πάνω από 45 λιμάνια στις 30 Οκτώβρη με αίτημα «οι λιμενεργάτες δεν δουλεύουν για τον πόλεμο».
· Προχωράμε σε συνεντεύξεις Τύπου, για να αναδείξουμε συνολικά τα προβλήματα του κλάδου.

· Συνεχίζουμε τη διεκδίκηση από τους Δήμους και το κεντρικό κράτος μέτρα για στέγαση και σίτιση των νεοδιόριστων και των αναπληρωτών (επίδομα ενοικίου, λέσχες σίτισης).

· Αναδεικνύουμε τα κτηριακά και οικονομικά προβλήματα των σχολείων, την κάλυψη των μεταφορών με κινητοποιήσεις σε Δήμους και Περιφέρειες, μαζί με Συλλόγους και Ενώσεις Γονέων και μαθητικά συμβούλια.

· Συνεχίζουμε τον αγώνα ενάντια στην αντιεκπαιδευτική αξιολόγηση με όπλο τις συλλογικές αποφάσεις του κλάδου. 

· Οργανώνουμε μαζί με γονείς και μαθητές πολύμορφες δράσεις, ενάντια στον φασισμό και στο σύστημα που τον γεννά, τον θρέφει και τον αξιοποιεί, ιδιαίτερα σε μια περίοδο που οξύνονται οι ιμπεριαλιστικοί πόλεμοι, οι ανταγωνισμοί και τα μίση ανάμεσα στους λαούς. 
Με ιστορικούς περιπάτους και επισκέψεις σε τόπους μνήμης, συζητήσεις και προβολές, συναυλίες, θεατρικά και μουσικά δρώμενα, μαθητικές δημιουργίες και εκθέσεις κρατάμε ζωντανή την ιστορική μνήμη και δυναμώνουμε τη συλλογική δράση απέναντι στον φασισμό, τον ρατσισμό, την ξενοφοβία και τον πόλεμο.

Συσπειρωμένοι στα σωματεία μας, υλοποιώντας και περιφρουρώντας τις συλλογικές μας αποφάσεις, των σωματείων και των Ομοσπονδιών μας, ετοιμάζουμε με ακόμη μεγαλύτερη ένταση αλλά και πίστη στο δίκιο μας, τη διεκδίκηση όλων όσων έχουμε ανάγκη στη σημερινή εποχή!

σελ. 2

